**Predavanje »O mejah in možnostih spoznanja v budistični filozofiji«**

ponedeljek, 31. 5. 2021, ob 18. uri

doc. dr. Nina Petek

**Abstrakt**

**O mejah in možnostih spoznanja v budistični filozofiji**

Zgodnji indijski budizem *theravāda* (6. st. pr. n. št.) je z idejami o minljivosti (pal. *anicca*), nesubstancialnosti (pal. *anattā*) in soodvisnem nastajanju (pal. *paṭiccasamuppāda*) korenito pretresel filozofsko prizorišče takratnega časa, ki je bilo tlakovano z nauki hindujskih šol, izhajajočih iz filozofskih temeljev spisov *upaniṣad* (ok. 9. st. pr. n. št.). S kritiko nauka o štirih načinih veljavnega spoznanja (skrt. *pramāṇa*) filozofske šole logike *nyāya* je budizem vzpostavil nove načine približevanja resnici ter s tem vplival na nadaljnji razvoj premislekov o možnostih spoznanja. Pri tem je imela še posebno pomembno vlogo struktura argumentacije, sestavljena iz štirih izjav, tj. tetralema (skrt. *catuṣkoṭi*), izpričana že v najzgodnejših budističnih besedilih *Tipiṭaka*, ki je bila v poznejšem budizmu *mahāyāna* podprta z naukom o praznini (skrt. *śūnyatavāda*). Struktura *catuṣkoṭi* je zaznamovana tudi s soteriološko dimenzijo, saj napeljuje onkraj same sebe, k meditaciji, ki odpira možnosti celovitega, intuitivnega spoznanja ter hkrati s tem vodi v nove načine bivanja onstran vseh pogojenosti in navezanosti (skr. *nirvāṇa*).